Asus Transformer Pad TF300TG test - En rigtig prisbasker-tablet - Mobil.nu
23. november 2012 Af Redaktionen
Asus kører på rutinen med TF300. Men rutinen er i dette tilfælde så god, at tilmed selskabets topmodel må blive nervøs over konkurrencen.
Heldigvis har Asus droppet Eee-delen af navnet på deres nyeste tablets, for efter Transformer Prime lader de til at være gået over til meget lange og lidt indviklede navne på deres maskiner.
TF300 (og andet orker vi ikke kalde den fremover) er en mellemmodel i Transformer-serien, der formentlig er tænkt at skulle erstatte den første Transformer, der nu agerer som en billig model i sortimentet.
Trods det, at prisen kun er et hak over det, den småkatastrofale Samsung Galaxy Tab 2 landede på ved release, er forskellen som nat og dag.
Selvom det drejer sig om en opfølger til den første Transformer, og den dermed har de sædvanlige opdateringsforbedringer som tyndere format og noget lavere vægt, er faktum, at den er mere interessant at sammenligne med Asus' dyrere modeller, idet den klarer sig rigtig godt i forhold til dem.
Først og fremmest kommer TF300 i tre forskellige varianter, en med kun Wi-FI (TF300T), den, vi har testet, der har 3G-opkobling (TF300TG), og så faktisk også en 4G-variant, som vi lover at vende tilbage til (TF300TL).
Ud over opkoblingen er det den samme tablet, men det, der er specielt her, er netop muligheden for at kunne surfe på det mobile netværk, noget, vi har savnet ved Asus' Transformer-tablets, siden vi testede den første model sidste år.
Under vores testperiode oplevede vi tilmed surfhastigheden som mindst lige så god som hos de fleste smartphones i dag, så det drejer sig ikke om, at der er installeret en enkel discountudgave. Derimod kan du ikke bruge TF300 til at ringe over 3G-nettet med, hvis du vil det.
Meget indeni
Men hvis den nu koster næsten det halve af, hvad topmodellen TF700 koster, så er ydeevnen vel også halveret? Faktisk ikke, for det, der mest adskiller de to tablets i forhold til specifikationer, er skærmens opløsning, hvor TF700 kører fuld HD-opløsning, mens TF300 klarer sig med 1280 x 800.
Netop skærmen er desuden "kun" en IPS-skærm og ikke IPS+, som både Transformer Prime og TF700 kører, hvilket giver en hel del ekstra kraft i lysstyrken. Det skal dog siges, at vi på ingen måde oplever TF300 som specielt mørk, men ude i solen om sommeren gør det en forskel med mere lysstyrke.
Samtidig er der ikke noget hårdført Gorilla-glas på skærmen men mere "almindeligt" glas, hvilket gør den noget mere skrøbelig. Den dyrere model har desuden mere lagringsplads og en noget højere clockfrekvens på processorkernerne (1,5 gigahertz mod 1,3 i TF300).
Når vi taler om processor og tilhørende chip, er det i øvrigt Nvidias Tegra 3-processor, der er i begge maskiner. De gør, at TF300 virkelig giver noget for pengene, når den desuden kan klare opkobling til mobilt netværk.
Når vi kører TF300 gennem vores ydeevnetest, placerer den sig desuden ikke alt for langt fra storebror, desuden er den næsten ligeværdig med Transformer Prime, der kom tidligere i år i forhold til ydeevne. Samtidig gør den lavere opløsning på skærmen sammenlignet med TF700, at den virker mindre tilbøjelig til at blive træg efter et stykke tids brug.
Opløsningen på skærmen betyder også noget, når vi tester tablettens batteritid, så vi med Asus' standardindstillinger kan trykke næsten tre timers mere spilletid ud af TF300 end med den dyrere TF700.
Selvfølgelig kan den tid forlænges yderligere ved at slå forskellige strømbesparende funktioner til i tabletten. Desuden bliver batteritiden næsten fordoblet, når tastaturdocken med sit ekstra batteri er sluttet til.